b'\n_START_ARTICLE_\nMorska pena\n_START_PARAGRAPH_\nMorska pena ali sepiolit (s kemijsko formulo Mg\xe2\x82\x84Si\xe2\x82\x86O\xe2\x82\x81\xe2\x82\x85(OH)\xe2\x82\x82 \xe2\x80\xa2 6H\xe2\x82\x82O) je hidrat magnezijevega silikata, ki se v naravi pojavlja v re\xc4\x8dnih usedlinah in mineralnih \xc5\xbeilah. Te \xc5\xbeile, ki so podobne glini se v najve\xc4\x8djem obsegu pojavljajo v Mali Aziji, Gr\xc4\x8diji, Maroku in \xc5\xa0paniji. Snov se v naravi pojavlja v obliki vlaken, granulata ali v trdni obliki._NEWLINE_Tuje ime sepiolit je snov dobila zaradi podobnosti sipini kosti, sipe pa imajo znanstveno ime sepia. Slovensko ime je snov dobila po nizki gostoti, zaradi \xc4\x8desar plava na vodni gladini._NEWLINE_Morska pena se zaradi hitre absorbcije toba\xc4\x8dnega dima uporablja za izdelavo glavic pip za kajenje tobaka. V granulatni obliki se zaradi dobre vpojnosti uporablja na naftnih vrtinah in kot pesek v ma\xc4\x8djih strani\xc5\xa1\xc4\x8dih._NEWLINE_Morska pena se v \xc5\xbeilah, kjer se nahaja v vlaknasti obliki, pogosto pojavlja skupaj z azbestom, tudi sicer pa sta snovi tako podobni, da ju je mogo\xc4\x8de lo\xc4\x8diti le po podrobni analizi.'